b'\n_START_ARTICLE_\nDiko na potepu\n_START_SECTION_\nPovzetek dela\n_START_PARAGRAPH_\nKratka realisti\xc4\x8dna proza govori o potepanjih in dogodiv\xc5\xa1\xc4\x8dinah psa Dika. Glavna knji\xc5\xbeevna oseba je novofundlandec, ki najprej pobegne lastnici Mi\xc4\x8di iz avta, se potepa okoli in povzro\xc4\x8di celo zmedo, ko se odlo\xc4\x8di, da se bo domov odpeljal v drugem avtomobilu. Kljub lepim in grdim na\xc4\x8dinom lastnika avta, se Diko ne pusti odgnati in skoraj povzro\xc4\x8di prihod policije. Pravi \xc4\x8das se vrne Mi\xc4\x8da in Diko sko\xc4\x8di iz tujega avtomobila in pohiti k svoji lastnici. Vsako pomlad Dika popade \xc4\x8dudna vznemirjenost. Ho\xc4\x8de si ustvariti dru\xc5\xbeino, in \xc4\x8de ga takrat ne spustijo od doma, tuli in zavija, da se hudujejo sosedje. Odpravi na pohode, ki so dolgi dva ali tri dni, neko\xc4\x8d pa ga domov ni bilo cel teden. Sre\xc4\x8dal je psi\xc4\x8dko in ji sledil vse do doma, vendar njeni lastniki niso bili navdu\xc5\xa1eni nad snubcem. Diko ni odnehal in usmilila se ga je soseda, ki ga je vzela v oskrbo. Diko se je spoprijateljil z njenim kodrom Azorjem in petimi ma\xc4\x8dkami. Soseda je dala v \xc4\x8dasopis oglas, da se je k njej pritepel novofundlandec in tako ga je dru\xc5\xbeina lahko na\xc5\xa1la.\n_START_SECTION_\nAnaliza dela\n_START_PARAGRAPH_\nSlikanica vsebuje kratko realisti\xc4\x8dno prozo. Glavna knji\xc5\xbeevna oseba je bil namre\xc4\x8d tudi dru\xc5\xbeinski \xc4\x8dlan pri Vipotnikovih. Pisatelj je tako pisal o realnih dogodiv\xc5\xa1\xc4\x8dinah, vragolijah, ki jih je uganjal Diko, o nezgodah, ki so ga doletele, pa tudi njegova \xc4\x8dustvena razpolo\xc5\xbeenja in odzive na zunanje dogodke. Glavna knji\xc5\xbeevna oseba je predstavljena kot svojeglava, trmasta, vztrajna, a vendar vdana svojim lastnikom ter prijazna do ljudi. Diko se dr\xc5\xbei svojih na\xc4\x8del in se ne pusti kar tako prepri\xc4\x8dati v nasprotno. To se poka\xc5\xbee na za\xc4\x8detku realisti\xc4\x8dne proze, ko se Diko ne pusti odgnati iz tujega avtomobila. Svojeglavost in vztrajnost glavne knji\xc5\xbeevne osebe, se poka\xc5\xbee v drugem delu, ko Diko odide na potep za cel teden in vztrajno zasleduje psi\xc4\x8dko. Avtor knji\xc5\xbeevno osebo prika\xc5\xbee kot prijaznega in prijateljskega psa, ki hitro nave\xc5\xbee nova prijateljstva in se navadi na novo okolje.'